b'\n_START_ARTICLE_\nPsihiatri\xc4\x8dna klinika Ljubljana\n_START_PARAGRAPH_\nPsihiatri\xc4\x8dna Klinika Ljubljana je javni zdravstveni zavod, ki opravlja zdravstvene dejavnosti iz podro\xc4\x8dij klini\xc4\x8dne psihiatrije, mentalnega zdravja, zdravljenja odvisnosti od drog ter alkohola._NEWLINE_Klinika geografsko pokriva v glavnem Ljubljano ter \xc5\xa1ir\xc5\xa1o okolico, v nekaterih dolo\xc4\x8denih primerih pa celotno dr\xc5\xbeavo._NEWLINE__NEWLINE_Ustanovitelj Psihiatri\xc4\x8dne klinike je Republika Slovenija, ustanovne pravice in obveznosti pa izvr\xc5\xa1uje Vlada Republike Slovenije.\n_START_SECTION_\nZgodovina\n_START_PARAGRAPH_\nZgodnja dejavnost_NEWLINE__NEWLINE_Najzgodnej\xc5\xa1a dejavnost klinike na podro\xc4\x8dju Ljubljane sega v leto 1786. Takrat je z dekretom cesarja Jo\xc5\xbeefa II. tedanji diskalceatski samostan, ki se je nahajal na sedanji Ajdov\xc5\xa1\xc4\x8dini v Ljubljani dobil nalogo, da se preuredi v splo\xc5\xa1no bolni\xc5\xa1nico, ob tem pa so \xc5\xa1e pripravili tudi dva tako imenovana\xc2\xa0\xc2\xbbrazdelka\xc2\xab\xc2\xa0za\xc2\xa0\xc2\xbbblaznike\xc2\xab. Kasneje, \xc5\xa1ele leta 1821 pa so se za\xc4\x8deli raz\xc5\xa1irjati zaradi nara\xc5\xa1\xc4\x8danja \xc5\xa1tevila bolnikov in pri\xc4\x8deli z gradnjo namenskega poslopja, ki so ga gradili 8 let._NEWLINE_Na sedanji lokaciji pa se je za\xc4\x8delo delati \xc5\xa1ele leta 1881, takrat pod imenom \xc2\xbbKranjska de\xc5\xbeelna blaznica Studenec\xc2\xab. 3. januarja 1881 je bila tako uradno odprta prva slovenska bolni\xc5\xa1nica za zdravljenje du\xc5\xa1evnih bolezni na podro\xc4\x8dju sedanja Slovenije. \xc5\xbde tedaj je bilo v njej nastanjrnih osemin\xc5\xa1tirideset bolnikov, dvaindvajset mo\xc5\xa1kih in \xc5\xa1estindvajset \xc5\xbeensk. Sprva sta bili na voljo le dve paviljonski stavbi, a \xc5\xbee leto dni kasneje so dokon\xc4\x8dali gradnjo \xc5\xa1e dveh novih dvonadstropnih paviljonov. Bolni\xc5\xa1nica je nato v taki obliki delovala vse do leta 1920, ko se je preuredila v bolni\xc5\xa1nico za du\xc5\xa1evne bolezni \xc5\xa1e biv\xc5\xa1a prisilna delavnica na Poljanskem nasipu._NEWLINE__NEWLINE_Nato so na Studencu med letoma 1934 in 1938 dogradili \xc5\xa1e dva paviljona s skupno kapaciteto 160 postelj, kar je pomenilo da je tik pred drugo svetovno vojno klinika na lokaciji Studenec imela 472 postelj, na lokaciji Poljanski nasip nadaljnih 398 postelj, ter \xc5\xa1e v zaveti\xc5\xa1\xc4\x8du sv. Jo\xc5\xbeefa 120 postelj. V tistem \xc4\x8dasu je v celotni Sloveniji delovala na podro\xc4\x8dju psihiatrije le \xc5\xa1e ena sama ustanova, in sicer v Novem Celju, kjer je bilo na voljo 380 posteljami._NEWLINE_Moderna dejavnost_NEWLINE__NEWLINE_Po 2. svetovni vojni je Bolni\xc5\xa1nica za du\xc5\xa1evne bolezni ve\xc4\x8dkrat spreminjala svoje ime; sprva \xc2\xbbBolni\xc5\xa1nica za du\xc5\xa1evne in \xc5\xbeiv\xc4\x8dne bolezni\xc2\xab, nato \xc2\xbbUniverzitetna psihiatri\xc4\x8dna bolni\xc5\xa1nica\xc2\xab in potem do sedanjega, ki ga nosi od leta 1998: \xc2\xbbPsihiatri\xc4\x8dna klinika Ljubljana\xc2\xab. \xc5\xa0ele preko lo\xc4\x8ditve od Univerzitetnega Klini\xc4\x8dnega centra leta 1998 se je klinika osamosvojila in si nadela dana\xc5\xa1nje ime - Psihiatri\xc4\x8dna klinika Ljubljana. Tedaj je delovala na 4 lokacijah: na Studencu - Klini\xc4\x8dni oddelek za klini\xc4\x8dno psihiatrijo, na Zalo\xc5\xa1ki 29 - Klini\xc4\x8dni oddelek za mentalno zdravje, na Poljanskem nasipu 58 - Enota za zdravljenje odvisnih od alkohola in na Polikliniki, Njego\xc5\xa1eva 4 - Center za izvenbolni\xc5\xa1ni\xc4\x8dno psihiatrijo. Najsodobnej\xc5\xa1a bolni\xc5\xa1nica za intenzivno psihiatri\xc4\x8dno zdravljenje je bila dograjena na lokaciji Studenec leta 2001, leto kasneje pa so pridobili novo bolni\xc5\xa1nico, v kateri deluje Center za zdravljenje odvisnih od prepovedanih drog preko adaptacije biv\xc5\xa1ega voja\xc5\xa1kega psihiatri\xc4\x8dnega oddelka na Zalo\xc5\xa1ki 29. Nadalne novosti v poosamosvojitveni Sloveniji so \xc5\xa1e kar sledile,leta 2005 z dogratitvijo najsodobnej\xc5\xa1e bolni\xc5\xa1nice za starostni\xc5\xa1ko psihiatrijo ter na\xc4\x8drti za nove potrebne objekte za moderno klini\xc4\x8dno delovanje na za\xc4\x8detku 21. stoletja.'